Conform celor mai recente date de la Casa Națională de Pensii, statul acordă peste 4,6 milioane de pensii de asigurări sociale de stat. Pensia minimă, stabilită la 1.281 lei, este acordată și celor cărora din calcul li s-ar cuveni o sumă mai mică.
Numărul de pensionari din sistemul asigurărilor sociale de stat a fost, în februarie 2024, 4.602.505, conform statistilor disponibile pe site-ul Casei Naționale de Pensii Publice, acestora cuvenindu-li-se în total 10,54 miliarde lei. Pensia medie în luna februarie 2024 a 2.290 lei, față de 2.003 lei în luna februarie 2023, dar de zece ori mai mică decât pensia magistraților. Cei mai mulți sunt pensionarii care au ieșit la pensie la limita de vârstă legală – aproape 3,7 milioane, peste 2 milioane dintre aceștia fiind femei. Pensia medie pentru pentru limită de vârstă a fost, în februarie 2024, de 2.564 lei.
Cuantumul pensiilor, în funcție de județele țării
În județul Covasna sunt cei mai puțini pensionari în sistemul de asigurări sociale de stat – 44.709, pensia medie în acest județ fiind de 2.089 lei, în timp ce în Prahova sunt de peste patru ori mai mulți (189.261) și încasează și pensii considerabil mai mari, în acest din urmă județ pensia medie ridicându-se la 2.415 lei.
În ceea ce privește cuantumul pensiilor, județul codaș este Botoșani, unde pensia medie este de sub 2.000 lei. În Botoșani sunt 76.538 pensionari, iar pensia medie este de doar 1.812 lei. În alte 11 județe pensia medie nu atinge nici măcar 2.000 lei, iar acestea sunt: Vrancea, Giurgiu, Vaslui, Satu Mare, Călărași, Bistrița, Olt, Buzău, Suceava,Teleorman și Ialomița.
La polul opus, județul fruntaș al celor mai mari pensii este Hunedoara, cu o pensie medie de puțin peste 3.000 lei (3.044 lei). Topul prezentat de CNPP prezintă datele pentru București pe sectoare, iar aiuci putem observa diferențe semnificative. Astfel, în vreme ce în Sectorul 1 se înregistrează cea mai mare pensie medie din țară - 3.407 lei, în Sectorul 5 pensia medie nu atinge nici măcar 2.500 lei.
În luna februarie 2024, în evidențele Casei de Pensii, din totalul de 4,6 milioane pensionari, erau 395.133 pensionari de invaliditate (pensia medie pentru această categorie, rezultată din calculul punctajelor, fiind 964 lei) și 486.222 pensionari cu perioade lucrate în agricultură.
De asemenea, alți 83.760 pensionari care au încasat în februarie pensia sunt din rândul celor care au lucrat doar în agricultură, în cazul acestora pensia medie rezultată din calcul fiind de doar 900 lei.